Fylgigögn dvalarleyfisumsókna skulu vera á því formi sem Útlendingastofnun gerir kröfu um og staðfest með þeim hætti sem stofnunin metur nauðsynlegan . Eyðublaðið skal leggja fram í frumriti , og vera vel útfyllt og undirritað af umsækjanda . Með staðfestu afriti vottar opinbert stjórnvald sem til þess hefur heimild ( ýmist útgáfuaðili vottorðins eða annar opinber aðili ) að tekið hafi verið afrit af frumgagninu . Gerð er krafa um að frumrit erlendra vottorða sem lögð eru fram með umsókn séu lögformlega staðfest , þ.e. að staðfest hafi verið að þar til bært stjórnvald í útgáfulandi hafi gefið skjalið út eða staðfest það . Apostille vottun er gerð í útgáfulandi skjalsins , og þarf því að koma frumriti vottorðsins til stjórnvalds sem veitir slíka vottun í útgáfulandinu . Umsækjandi þarf þá að koma frumriti vottorðsins til utanríkisráðuneytis í útgáfulandinu til að fá fyrri staðfestinguna , og því næst til viðeigandi sendiráðs til að fá seinni staðfestinguna . Aðrar vottanir geta einnig átt við . Vottaðar yfirlýsingar . Í sumum tilvikum þarf umsækjandi að leggja fram vottaða yfirlýsingu . Dæmi um slíkt er þegar leggja þarf fram samþykkisyfirlýsingu þess forsjárforeldris sem ekki hyggst sækja um dvalarleyfi á Íslandi ásamt hinu forsjárforeldri og barni þeirra . Skilyrði er að forsjárgögn séu ekki eldri en 6 mánaða þegar þau eru lögð fram hjá Útlendingastofnun . Sakavottorð má ekki vera eldra en 6 mánaða þegar það er lagt fram hjá Útlendingastofnun . Mismunandi reglur geta gilt um útgáfu sakavottorða eftir löndum . Sakavottorð þarf að vera gefið út af æðsta yfirvaldi lands sem heimilt er að gefa út slíkt vottorð , eða öðru yfirvaldi í því landi sem heimilt er að gefa út slíkt vottorð . Vottorðið þarf að sýna að leitað hafi verið í gagnagrunnum alls landsins en ekki einungis á ákveðnum svæðum ( t.d. ríkjum eða fylkjum ) . Komi fram dómur á sakavottorði umsækjanda , þarf umsækjandi einnig að leggja fram staðfest gögn frá yfirvöldum um hvort og hvenær umsækjandi hafi lokið afplánun . Athugið að oft tekur nokkurn tíma að fá útgefið sakavottorð og viðeigandi staðfestingu . Yfirlit banka um fjárhæð inneignar þarf að vera í frumriti , staðfest af viðeigandi banka , og í gjaldmiðli sem er alþjóðlega viðurkenndur og hægt að skipta í mynt sem er skráð hjá Seðlabanka Íslands . Útprentun reikningsyfirlits úr heimabanka er ekki fullnægjandi staðfesting . Yfirlit yfir námsstyrk eða námslán þarf að vera í frumriti , staðfest af viðeigandi lán - eða styrkveitanda , og í gjaldmiðli sem er alþjóðlega viðurkenndur og hægt að skipta í mynt sem er skráð hjá Seðlabanka Íslands .